《天山雪歌寄张樵野》
清代·杨宗濂

天山万古孤臣路，但有冰霜无雨露。瀚海茫茫百丈冰，崩崖裂石阴风怒。

阳鸟惨戛玻璃声，素虬翻飞鳞甲舞。鸿濛凿破冰柱摧，流沙冻坼晶屏冱。

堠亭百里断炊烟，多少征人从此去。玉关西出穹庐高，惊沙和雪飞战袍。

要令边人识麟凤，暂离禁闼驰征轺。中途枉我瑶华什，坐令空谷闻虞《韶》。

乃叹昔人处忧患，和平意旨无喧嚣。苏李论交记畴昔，汉南杨柳长安月。

更忆鸠兹话雨时，风涛过眼成飘瞥。人海浮沈三十年，太息河梁垂老别。

愿君郑重此须臾，西燕东劳两愁绝。吁嗟乎！我生局促如辕驹，有梦不到狼居胥。

汉家三十六属国，昔日域外今中区。羡君乘槎历西海，双蛟夹楫趋天吴。

重溟万里若咫尺，艮维况乃同车书。罗胸浩荡星宿海，抚掌挥斥昆仑图。

昆仑峨峨矗天表，寒门悲风何杳窱。烛龙垂头火鼠潜，羲君御日不能到。

羌笛吹回大地春，春风先遍河湟道。乍闻塞外玉龙谣，待迎天上金鸡诏。

作者简介：杨宗濂(1832-1905)字艺芳，晚号潜斋主人，清道光十二年(1832年)二月二十四日生，无锡城内下塘人。父杨延俊，道光二十七年进士，官至山东肥城等县知县。杨宗濂幼承家学。光绪二十五年迁任长芦盐运使。八国联军入侵天津时，他亲率盐勇坚持巷战，保卫天津，致使左、右两股受伤。光绪二十八年，以三品京堂候补，奉命督办顺天、直隶纺织事务。 光绪三十年以病乞休，回锡赋闲家居，辑成《聊自娱斋诗文集》一卷。光绪三十二年六月十七日病逝，终年74岁。